Valmis olla!    Mul on üks tuttav, kelle tuttava tuttaval juhtunud ükskord selline lugu...  Oli üks igati ontlik perekond. Kohe väga korralik. Terepaluntänan perekond. Isegi pereisa ei tarvitanud kreftisemaid sõnu. Väidetavalt isegi siis mitte, kui midagi kuhugi vägakoledassekohta läks. Saanud siis selle perekonna esimene võsuke nii vanaks, et sukelduda päkapikurallisse. Targemad lapsed olevat igati valgustanud seda  korralikult kasvatatud last, kes ka esimest aastat lasteaialaps, et päkapikk on selline mõnus tüüp, kes igast staffi kohale tassib hommikuti. Lapsukesel olid seega mõistagi ootused väga kõrgele aetud. Lugenud päevi koos lasteaiakaaslastega millal need tüübid liikvele lähevad. Lapsevanemad aga olid äärmiselt skeptilised päkapikkude suhtes. Mingi nõme kaubanduse pealetung ja üleüldse, mõelge kui kahjulik on esimese asjana hommikul kohe kommi süüa!  Aga nomissa teed. Ei taha ju oma lapsest mingit heidikut  ka teha. Mõtlesid siis korralikud lapsevanemad, et mingi lahendus ja kompromiss peab olema.  Päkapikk tõi kauaoodatud Esimesel Detsembril sussi sisse....porgandi!!!  Elevil laps läinud õhinal sussi piiluma, leidnud sealt porgandi....vaadanud pikalt, pikalt nõutu pilguga porgandi poole ja öelnud kurva häälega: Mine p...sse päkapikk!!!    Prk Villane toetab kaubanduse võidukäiku täie hooga. Tõenäoliselt on mõni hommik esimese asjana ära söödud nii mõnigi transrasvadega batoonike. Ja  pühapäeviti on neil komme ka plastmassi kohale tarida. Esimesel rallipühapäeval saab Bärbi arvatavasti endale uued pulkadega kingad (kontsakingad) ja aegajalt on sussi sees täiesti ebavajalikud kleepsud. Aegajalt on raamatud ka või plastiliini ja muud säärast samas vaimus.  Tüübid tarivad staffi juba paar aastat selliste suuremahuliste susside sisse:        Et ilusam oleks:        Poiss on 7ne. Huvitav, kas nüüd koolilapsena tehakse koolis vastupidist valgustustööd? Tõekuulutajana peaks meie 7ne ilmtingimata ka Neiu Viiesele kõik täpselt selgeks tegema...  Kahju oleks. Ehk peab ühe aasta veel vastu...